b'\n_START_ARTICLE_\nBiserica Adormirea Maicii Domnului din Dej\n_START_PARAGRAPH_\nBiserica Adormirea Maicii Domnului din Dej, edificiu situat pe actuala strad\xc4\x83 Regina Maria, nr. 4, este un l\xc4\x83ca\xc8\x99 de cult consacrat \xc3\xaen anul 1895 de episcopul Ioan Sabo al Episcopiei de Gherla._NEWLINE_Biserica a fost construit\xc4\x83 \xc3\xaen stil baroc._NEWLINE_\xc3\x8en anul 1948, dup\xc4\x83 interzicerea Bisericii Rom\xc3\xa2ne Unite cu Roma, l\xc4\x83ca\xc8\x99ul a fost trecut de autorit\xc4\x83\xc8\x9bile comuniste \xc3\xaen folosin\xc8\x9ba Bisericii Ortodoxe Rom\xc3\xa2ne._NEWLINE_Procesul de restituire a bisericii a fost ini\xc8\x9biat dup\xc4\x83 Revolu\xc8\x9bia din 1989 de protopopul Alexandru Nicula. Dup\xc4\x83 zece ani de procese, prin sentin\xc8\x9ba civil\xc4\x83 nr. 1038 din 21 mai 2002, Judec\xc4\x83toria Dej a admis ac\xc8\x9biunea \xc3\xaen revendicare a bisericii \xc8\x99i casei parohiale. Sentin\xc8\x9ba a fost confirmat\xc4\x83 de Tribunalul Cluj prin decizia nr. 931 din 16 septembrie 2003, dup\xc4\x83 care a fost schimbat\xc4\x83 \xc3\xaen anul 2007 de Curtea de Apel Cluj, \xc3\xaen sensul restituirii doar a casei parohiale. Dup\xc4\x83 un nou ciclu procesual, \xc3\xaenceput la Tribunalul Cluj, continuat la Curtea de Apel Cluj \xc8\x99i la \xc3\x8enalta Curte de Casa\xc8\x9bie \xc8\x99i Justi\xc8\x9bie din Bucure\xc8\x99ti, retrimis apoi la Curtea de Apel Cluj, instan\xc8\x9bele au decis s\xc4\x83 nu restituie nici fosta cas\xc4\x83 parohial\xc4\x83 c\xc4\x83tre Protopopiatul Unit, pe motiv c\xc4\x83 imobilul nu se afl\xc4\x83 \xc3\xaen folosin\xc8\x9ba statului, fiind astfel exceptat de la restituire. Parohia Ortodox\xc4\x83 Rom\xc3\xa2n\xc4\x83 Dej III \xc3\xaenstr\xc4\x83inase casa respectiv\xc4\x83 printr-un contract de v\xc3\xa2nzare-cump\xc4\x83rare \xc3\xaencheiat cu omul de afaceri Tiberiu Purdea \xc3\xaen data de 11 septembrie 2000, pentru a z\xc4\x83d\xc4\x83rnici restituirea c\xc4\x83tre fostul proprietar.'